b'\n_START_ARTICLE_\nNord Stream\n_START_PARAGRAPH_\nNord Stream er to parallelle naturgasledninger p\xc3\xa5 1.224 km, der g\xc3\xa5r fra Vyborg i det nordvestlige Rusland gennem \xc3\x98sters\xc3\xb8en til Lubmin i Tyskland og passerer dermed fem landes territorialfarvand, nemlig russisk, finsk, svensk, dansk og tysk. Den f\xc3\xb8rste ledning blev \xc3\xa5bnet 8. november 2011, den anden \xc3\xa5bnede 8. oktober 2012.I forbindelse med tilladelsen fra Danmark takkede den dav\xc3\xa6rende russiske premierminister Vladimir Putin personligt statsminister Lars L\xc3\xb8kke Rasmussen under statsministerens bes\xc3\xb8g i Moskva. Putin fortalte eksplicit, at tilladsen havde givet Danmark og Rusland et bedre forhold._NEWLINE_I forbindelse med planerne om etableringen af en Nord Stream 2 har Danmark dog v\xc3\xa6ret mere t\xc3\xb8vende.\n_START_SECTION_\nSelskaber\n_START_PARAGRAPH_\nGazprom er hovedaktion\xc3\xa6r i aktieselskabet NordStream, som blev oprettet i 2005. Gerhard Schr\xc3\xb6der er bestyrelsesformand i dette selskab, samt fra 2017 ligeledes i aktieselskabet NordStream2.\n_START_SECTION_\nRute\n_START_PARAGRAPH_\nNord Stream transporterer naturgas fra naturgasfeltet Yuzhno-Russkoye, der kan producere 25 mia. m\xc2\xb3 om \xc3\xa5ret , i Sibirien til Europa udenom \xc3\x98steuropa. Dermed kan russisk gas for f\xc3\xb8rste gang komme til Europa udenom Ukraine. Gassen hentes op fra ca. 1.000 meters dybde under permafrosten og transporteres herefter de 2.500 km over land til Vyborg, hvor det komprimeres til 220 bar, som dog falder til ca. det halve, n\xc3\xa5r gasledningen efter ti dages transport g\xc3\xa5r p\xc3\xa5 land i Tyskland. Herefter fordeles gassen i to retninger: Dels en ledning, der g\xc3\xa5r 470 km mod syd og en, der g\xc3\xa5r 440 km mod vest._NEWLINE_Under \xc3\x98sters\xc3\xb8en ligger ledningerne i en gennemsnitsdybde p\xc3\xa5 80 meter, men n\xc3\xa5r ned p\xc3\xa5 210 meter \xc3\xb8st for Gotland i Sverige, hvilket er ca. halvvejs p\xc3\xa5 ruten._NEWLINE_N\xc3\xa5r gasledningen Baltic Pipe (der kommer til at g\xc3\xa5 igennem Danmark mellem Nords\xc3\xb8en og Polen) engang er f\xc3\xa6rdigbygget, kommer denne til at krydse Nord Stream et sted i \xc3\x98sters\xc3\xb8en mellem Bornholm og R\xc3\xbcgen.\n_START_SECTION_\nKapacitet\n_START_PARAGRAPH_\nN\xc3\xa5r begge r\xc3\xb8rledninger er klar til brug, kan de distribuere 55 mia. m\xc2\xb3 naturgas pr. \xc3\xa5r, hvilket svarer til ca. en tiendedel af Europas forbrug.\n_START_SECTION_\nKonstruktion\n_START_PARAGRAPH_\nI alt er der brugt 2,15 mio. tons st\xc3\xa5l, der visse steder har en tykkelse p\xc3\xa5 op til 41 mm. De er bekl\xc3\xa6dt med 4 mm plastik, for at st\xc3\xa5let ikke skal ruste, og ca. 10 cm beton. Indeni er der et lag epoxyharpiks, der mindsker modstanden. De i alt 200.000 sammensatte gasr\xc3\xb8r har hver en l\xc3\xa6ngde p\xc3\xa5 12 meter og en diameter p\xc3\xa5 1,15 meter og vejer i alt 23 ton stykket._NEWLINE_Hele gasledningen koster 7,4 mia. euro, hvilket g\xc3\xb8r den blandt historiens st\xc3\xb8rste investeringer i infrastruktur. Bortset fra enkelte steder, hvor den er gravet ned i en rende, ligger den direkte p\xc3\xa5 bunden af \xc3\x98sters\xc3\xb8en.\n_START_SECTION_\nFremtidsplaner\n_START_PARAGRAPH_\nGazprom har siden 2012 unders\xc3\xb8gt mulighederne for at udvide projektet med en tredje og fjerde gasledning, der vil kunne udvide kapaciteten til 110 mia m\xc2\xb3._NEWLINE_3. april 2017 modtog Energistyrelsen om ans\xc3\xb8gning om tilladelse til at udvide med Nord Stream 2 gennem dansk farvand (ved Bornholm), men siden de f\xc3\xb8rste r\xc3\xb8rledninger blev lagt, har Europas forhold til Rusland \xc3\xa6ndret sig, s\xc3\xa5 det frygtes, at Rusland vil kunne finde p\xc3\xa5 at lukke for gasledningerne gennem \xc3\x98steuropa. Danske politikere foretr\xc3\xa6kker at have en f\xc3\xa6lles EU-linje p\xc3\xa5 dette omr\xc3\xa5de og EU-kommisionen har tilbudt de ber\xc3\xb8rte medlemslande at forhandle p\xc3\xa5 deres vegne. Den danske regering har anmodet EU om at involvere sig, i det internationale regler mere eller mindre forhindrer Danmark i at g\xc3\xa5 enegang. R\xc3\xb8rledningen skal ogs\xc3\xa5 passere b\xc3\xa5de tysk og svensk farvand. Svenske myndigheder er begyndt at behandle ans\xc3\xb8gningen._NEWLINE_If\xc3\xb8lge FN\'s Havretskommission bestemmer en kyststat selv over de f\xc3\xb8rst tolv s\xc3\xb8mil fra kysten (det kaldes for statens s\xc3\xb8territorium), men det kan ikke forhindre projektet, da de bare kan l\xc3\xa6gge r\xc3\xb8rledningerne l\xc3\xa6ngere v\xc3\xa6k fra landets 12-s\xc3\xb8milegr\xc3\xa6nse. Slovakiet, Tjekkiet, Ungarn, Rum\xc3\xa6nien, Estland, Letland, Litauen og Gr\xc3\xa6kenland bad i 2015 EU om hj\xc3\xa6lp til at forhindre etableringen er Nord Stream 2, mens Danmark og Sverige senere bad EU om hj\xc3\xa6lp til at foretage en f\xc3\xa6lles EU-beslutning. Kommissionen har ikke kunnet finde nogle regler, de kunne bruge, for at forhindre gasledningen, men bad om et mandat til at forhandle med Rusland, s\xc3\xa5 r\xc3\xb8rledningen ikke etableres under et "retsligt tomrum".'